মালদহে লক্ষ্মীর ভাণ্ডার নিয়ে বিরাট মন্তব্য মমতার

মালদা: গতকাল নবান্নের পর বুধবার মালদার গাজোলের সভা থেকে একগুচ্ছ বার্তা দিলেন। এসআইআর (SIR) চালুর পর থেকেই রাজ্যের বড় অংশের মানুষের মনে দানা বাঁধছে অসমের মতো পশ্চিমবঙ্গেও কি তৈরি হবে ডিটেনশন ক্যাম্প (Detention Camps in Bengal)? ঠিক এই ভয়ের আবহেই সাধারণ মানুষের পাশে দাঁড়ানোর বার্তা দিলেন মুখ্যমন্ত্রী মমতা বন্দ্যোপাধ্যায় (Mamata Banerjee)।

মালদার সভা থেকে প্রকল্পের খতিয়ান দিলেন মুখ্যমন্ত্রী মমতা বন্দ্যোপাধ্যায়। তিনি বলেন,’আমি ভোটের আগে লক্ষ্মীর ভাণ্ডার করব বলেছিলাম, করে দিয়েছি। পরে আরও কিছু করতে পারি কিন্তু এখন যা আছে তাই বলছি। লক্ষ্মীর ভাণ্ডার-এ মাসে হাজার টাকা করে বছরে মহিলারা ১২ হাজার টাকা পান। অর্থাৎ পাঁচ বছরে ৬০ হাজার টাকা। বিজেপির মতো ভোটের আগে এসে ভোট কিনতে বলি না। বিহারে ভোটের আগে কয়েকটা পরিবারকে ১০ হাজার টাকা দিয়েছে আর ভোটের পরে বুলডোজার চালিয়ে দিয়েছে। আমাদের এমন নয়। লক্ষ্মীর ভাণ্ডার আজীবন পাবেন। ৬০ বছর হয়ে গেলে আপনাআপনি বার্ধক্য ভাতা পাবেন। আলাদা করে নাম তুলতে হবে না।’

আরও পড়ুন: আমি ভোট চাইতে আসিনি মানুষের পাশে দাঁড়াতে এসেছি: মমতা

গাজোলের সভা থেকে মুখ্যমন্ত্রী বলেন,’ বাংলায় আমরা এখনও পর্যন্ত ১ লক্ষ কোটি বাংলার বাড়ি তৈরি করেছি। আগে ৬৩ লাখ হয়েছিল। জানুয়ারিতে আরও ১ লক্ষ ৬০ হাজার জনকে প্রথম কিস্তি দেওয়া হবে। উত্তরবঙ্গে প্রাকৃতিক দুর্যোগে ১৪ হাজার ৭৯৪ বাড়ি করে দেওয়া হয়েছে রাজ্যের খরচে।’ মালদার সভা থেকে SIR নিয়ে সরব মুখ্যমন্ত্রী। সবাইকে আশ্বস্ত করতে মুখ্যমন্ত্রী মমতা বন্দ্যোপাধ্যায় বলেন, ‘আমি ভোট চাইতে আসিনি। দুশ্চিন্তার কথা জেনে দূর করতে এসেছি। আপনাদের পাশে দাঁড়াতে এসেছি।’